Vier kort ná huisroof vasArgieffoto: SAPD/Facebook Samewerking tussen polisiebeamptes van twee provinsies, veiligheidsmaatskappye en boere het daartoe gelei dat vier verdagtes kort ná ŉ huisroof in Frankfort in die Vrystaat in hegtenis geneem is. Sers. Sinah Mkapane, woordvoerder van die polisie, het gesê ses rowers het Vrydagmiddag in ŉ Bantam-bakkie by ŉ huis in Frankfort opgedaag. Die verdagtes het twee werkers wat buite die huis was in die huis ingedwing en hulle en die eienaar van die huis met kabelbinders vasgebind. “Die verdagtes het met die huiseienaar se vuurwapen, televisie en klere van die toneel gevlug.” Volgens Mkapane het die polisie van Mafube en Villiers in die Vrystaat en Grootvlei in Mpumalanga, asook veiligheidsmaatskappye en boere van die omgewing onmiddellik reageer. Boere het met hul bakkies en ŉ helikopter na die verdagtes begin soek. “Die verdagtes het sowat 1 km van die De Hoek-tolhek naby Heidelberg hul bakkie van die pad af getrek en te voet in die veld gehardloop.” Volgens Mkapane is vier verdagtes in hegtenis geneem terwyl die ander twee daarin kon slaag om te ontsnap. Daar is op twee vuurwapens, gesteelde goedere en die bakkie beslag gelê. Die bakkie is glo in April tydens ŉ huisroof in Clarens gesteel. Die verdagtes, tussen 30 en 39 jaar oud, sal Maandag in die Frankfort-landdroshof verskyn op aanklag van huisroof, die besit van ongelisensieerde vuurwapens en ammunisie asook gesteelde goedere.